Lood se praatjies: Les van haastige hond | Netwerk24
Deur Lood 13 Augustus 2020 05:00
Les van haastige hond
Dit het al bykans 'n nasionale refrein geword dat vervolging van korrupsie nie vinnig genoeg plaasvind nie. En dat daar onnodig voete gesleep word of nie 'n wil is om te vervolg nie. Die waarheid, dat deeglike ondersoeke wat tot waterdigte sake lei, tyd neem, word goedsmoeds geïgnoreer. Wel miskien is dit dan 'n goeie ding dat die Reserwebank (foto) se korrupsieverslag oor VBS Mutual­ Bank, "The Great Bank Heist", in die hooggeregshof tersyde gestel is. Daar is bevind die nodige prosedure en reg op verweer is nie gevolg nie. Dis die gevolg van haastige hond verbrand sy mond. Hopelik bring dit die hernude besef dat die stryd teen korrupsie en die vervolging daarvan 'n deeglike aanslag verg.
Saak 1: die afgelaaide vee
Midde al die nuwe Covid-19-korrupsie is Lood bekommerd ons vergeet van die stapels onafgehandelde sake­. Daarom in die volgende paar weke 'n spesiale reeks oor dié sake. Vandag: Die klag oor die vermeende geskenk van Supra Mahumapelo aan Jacob Zuma. Dit oor die beeste vir opkomende boere wat glo by Nkandla afgelaai is. Bekyk die Valke dit nog?
RAAKVATTER: Aaron Motsoaledi, minister van binnelandse sake, het soos die ANC-gebruik is, by 'n begrafnis gekla oor die skade wat korrupsie die ANC aanrig. Maar swyg, soos die gebruik is, oor wie dit is.
NAT VADOEK: Des van Rooyen. Terwyl hy witmonopoliekapitaal vir alle ellende blameer, is die vraag of hy die geld gaan terugbetaal vir sy maande lange hotelverblyf as die onindrukwekkendste minister ooit.
BITTERBEK: Mandla Maleka, voormalige waarnemende tesourier van Eskom. Hy voer aan dis rassisme bloot omdat 'n wit mens bo hom die pos gekry het. Mandla, trek die skoen aan as dit jou pas.
Die kinderlike waarheid?.?.?.
'n Ou vriend laat weet dié een: Die seun parkeer sy fiets in 'n straat naby die parlement en stap in 'n rigting. 'n Konstabel keer hom toe voor: "Besef jy dat belangrike politici soos parlementslede en selfs ministers dié roete gebruik? En jy parkeer sommer jou fiets hier?"
Waarop die outjie selfvoldaan antwoord: "Moenie bekommerd wees nie, ek het my fiets gesluit."
Stuur gerus bydraes na lood@beeld.com. Die bekers wat ten tyde van die inperking gewen is, word die komende week uitgestuur. Met koffie en al.